SKRIFTLIG FORESPØRGSEL P-0359/00

af Robert Evans (PSE) til Kommissionen

(4. februar 2000)

Om: Trællearbejde

Trællearbejde er en menneskerettighedskrænkelse, der i henhold til FN's arbejdsgruppe om nutidige former for slaveri berører henved 20 mio. mennesker i verden. En stor del af disse trællearbejdere findes i Indien og Pakistan.

Vil Kommissionen på baggrund heraf gøre rede for sine foranstaltninger med henblik på:

1. sammen med FN og ILO at opfordre alle stater til at undertegne de relevante internationale konventioner om forbud mod trællearbejde, navnlig ILO-konvention nr. 29 om tvangsarbejde og konvention nr. 182 om de værste former for børnearbejde?

2. at bistå de forskellige stater med at udvikle og gennemføre en national lovgivning om forbud mod trællearbejde, herunder gennemførelse af detaljerede regionale undersøgelser for at identificere og rehabilitere trællearbejdere og sikre, at de, der pålægger mennesker trællearbejde, retsforfølges i overensstemmelse med landets lovgivning?

Svar afgivet på Kommissionens vegne af Pascal Lamy

(8. marts 2000)

Kommissionen deler det ærede medlems bekymring over anvendelsen af tvangsarbejde, og ligesom medlemsstaterne betragter den det som væsentligt at få afskaffet børnearbejde, som berøver børns deres ret til barndom, uddannelse, og frihed for tvangsarbejde. Fællesskabet støtter aktivt FN, Den Internationale Arbejdsorganisation (ILO) og FN's Børnefond (UNICEF) i deres arbejde på dette område. Det hilser med glæde vedtagelsen af den nye ILO-konvention om forbud og øjeblikkelige indgreb mod de værste former for børnearbejde. Fællesskabet vil hjælpe til at sikre, at konventionen bidrager aktivt til at afskaffe de mest utålelige former for børnearbejde, herunder tvangsarbejde og seksuel udnyttelse af børn i kommercielt øjemed. Kommissionen betragter vedtagelsen af konventionen som et betydeligt skridt fremad og opfordrer til, at den ratificeres og gennemføres

så hurtigt som muligt.

Den Internationale Arbejdsorganisation råder over veletablerede systemer til kontrol af overholdelsen af de internationale arbejdsnormer, herunder ILO's konventioner om tvangsarbejde (nr. 29) og om de værste former for børnearbejde (nr. 182). Det kan nævnes, at Den Internationale Arbejdskonference i 1999 gennemgik en meget kritisk rapport om Myanmar og besluttede at suspendere ILO's faglige bistand til dette land. Det står imidlertid klart, at ingen internationale instrumenter i øjeblikket hjemler mulighed for handelsforanstaltninger mod indførslen af varer fremstillet ved brug af tvangs- eller børnearbejde.

For at fremme eller styrke de fattige landes evne til i praksis at overholde de anerkendte grundlæggende arbejdsnormer satser Kommissionen på at tilbyde positive incitamenter og forskellige former for støtte fremfor at anvende sanktioner. I visse ekstreme og veldokumenterede tilfælde er der imidlertid inden for Fællesskabets generelle toldpræferenceordning mulighed for at suspendere fordele, der er blevet indrømmet lande, hvor der er konstateret grove krænkelser af menneskerettighederne. Denne bestemmelse er blevet anvendt over for Myanmar og er stadig i kraft.

Pakistans regering har vedtaget en lovgivning, der forbyder tvangsarbejde og børnearbejde, og den holder Kommissionen underrettet om myndighedernes indsats for at håndhæve lovgivningen (undersøgelser, domsfældelser, rehabilitering). Kommissionen benytter enhver given lejlighed til over for Pakistan at understrege sin bekymring over situationen. Endvidere vil det ærede medlem være bekendt med den store betydning for Indien og Pakistan af det internationale program for afskaffelse af børnearbejde (IPEC) i ILO's regi, som tager sigte på uddannelse af børn, og som hjælper børn til at komme i skole og familier til at få arbejde eller midler til at overleve. Fællesskabet er en af de væsentligste bidragsydere til dette pilotprojekt til bekæmpelse af såvel fattigdom som tvangsarbejde og børnearbejde.